
	Comisia pentru buget, finanţe şi bănci
	
	Bucureşti,     12.03.2007  
Nr. 22/839


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru modificarea şi completarea Ordonanţei Guvernului nr. 75/2001 privind organizarea şi funcţionarea cazierului fiscal, republicată, cu care comisia noastră a fost sesizată în fond cu adresa Biroului Permanent nr. PL.X 981  din 18 decembrie 2006 .
	PREŞEDINTE,

Mihai Nicolae Tănăsescu

RAPORT

asupra proiectului de Lege pentru modificarea şi completarea 

Ordonanţei Guvernului nr. 75/2001 privind organizarea
şi funcţionarea cazierului fiscal,republicată
Cu adresa nr. PL.X 981 din 18 decembrie 2006, Biroul Permanent conform art.95 din Regulamentul Camerei Deputaţilor, republicat, a sesizat  pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea şi completarea Ordonanţei Guvernului nr. 75/2001 privind organizarea şi funcţionarea cazierului fiscal, republicată .
La întocmirea raportului s-au avut în vedere avizele favorabile ale Consiliului Legislativ şi Comisiei juridice, de disciplină şi imunităţi.
Prezentul proiect de Lege are ca obiect modificarea şi completarea Ordonanţei Guvernului nr. 75/2001 privind organizarea şi funcţionarea cazierului fiscal, republicată. Propunerea de modificare are în vedere crearea cadrului pentru o mai bună administrare a cazierului fiscal. Astfel, se propun următoarele:

· eliminarea obligaţiei persoanelor fizice, a asociaţiilor familiare şi a persoanelor juridice de a prezenta certificatul de cazier fiscal la solicitarea înregistrării în registrul comerţului;

· organizarea şi gestionarea cazierului fiscal şi la nivelul administraţiilor fiscale ale municipiilor de reşedinţă de judeţ, precum şi a celor ale sectoarelor municipiului Bucureşti;
· Direcţia generală de administrare a marilor contribuabili să aibă competenţa pentru organizarea şi gestionarea cazierului fiscal al tuturor contribuabililor care sunt în administrarea sa;
· instituirea obligaţiei instanţelor judecătoreşti şi a celorlalte organe competente să constate faptele care se înscriu în cazierul fiscal şi să aplice sancţiuni;

· propuneri de modificare în ceea ce priveşte scurtarea termenului pentru eliberarea  certificatului de cazier fiscal, în regim de urgenţă.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului de Lege au participat, în conformitate cu prevederile art. 54 şi 55 din Regulamentul Camerei Deputaţilor, doamna Gheorghiu Alice – director general adjunct în cadrul Agenţiei Naţionale de Administrare Fiscală.
La lucrările comisiei au participat  23  deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 13 decembrie 2006.

Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat este de competenţa decizională a Camerei Deputaţilor .
In urma dezbaterii proiectului de Lege pentru modificarea şi completarea Ordonanţei Guvernului nr. 75/2001 privind organizarea şi funcţionarea cazierului fiscal, republicata, în şedinţa din data de 06 martie 2007, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat.
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
  Ene Giorgiana

